Ná demokrasie is dit omskep in ’n dag waarop alle kulture hul eie erfenis kan herdenk. Ons as bruin mense word somtyds toegesnou as ’n groep wat geen kultuur, tradisies en geskiedenis het nie, maar laat ek dit duidelik stel dat die bruin mense inderdaad sy geskiedenis en leefwyse het wat strek oor generasie na generasie.
Met die oorgang na ’n nuwe Suid-Afrika het die kabinet besluit dat daar ’n dag moes wees waarop Suid-Afrikaners, van watter bevolkingsgroepe ook al, hul eie erfenis kan gedenk.
Dit het beteken dat niemand moes vergeet wie en wat hy is en waar hy vandaan gekom het nie. Elkeen moes op dié dag sy eie kultuur, geskiedenis en kultuurgeskiedenis in ere hou. Dit is toe Erfenisdag genoem. Ek wil ook opnuut beklemtoon dit is verblydend dat die Khoi-San se status in die nuwe Suid-Afrika erken word.
Erfenisdag gaan egter nie net oor die eie kulture van afsonderlike groepe nie, maar veral ook oor uitreiking oor die verskillende kultuurgrense heen.